En dansk-tuneser med kone og barn får frataget sit danske statsborgerskab og udvises for bestandigt for at have tilsluttet sig Islamisk Stat i Syrien.

Det har Højesteret besluttet, og dommen går imod både Retten på Frederiksberg og Østre Landsret.

Den 28-årige Adam Johansens mor er fra Færøerne, og faren er tuneser.

Han er vokset op i Danmark, hvor han også selv har stiftet familie. Hustruen og sønnen forlod han dog, da han rejste til Syrien - ifølge eget udsagn for at "gøre en forskel".

Ved Østre Landsret blev han idømt fire års fængsel. Højesteret har udelukkende taget stilling til spørgsmålet om mandens danske statsborgerskab.

Højesteret har i sin afgørelse især lagt væt på alvoren og karakteren af den begåede kriminalitet, samt at mandens familieliv og privatliv i Danmark ikke talte afgørende imod frakendelse af dansk indfødsret og udvisning.